《夔州旱》
宋代·李复

夔人耕山灰作土，散火满山龟卜雨。
春日不知秋有饥，下种计粒手中数。
七月八月旱天红，日脚散血龙似鼠。
汙邪瓯窭高下荒，草根木皮何甘苦。
蛮商奸利乘人急，缘江转米贸儿女，
已身死重别离轻。归州州南神有灵，
归人刲羊求山神。驱风洒润应香火，
飞点不到巫山村。巫山县南也伐鼓，
不告归神告神女。江心黑气卷江流，
雷车载鬼云中语。太守身作劝农官，
子粒今朝多贷汝。春种须作三年计，
上满隆原下水浒。他时更勉后来人，
老去子孙无莽卤。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。